**ŠOLSKI PROJEKT BRANJE ZA ZNANJE!**

Spoštovani starši!

Kljub velikemu prizadevanju pri pouku slovenščine so rezultati nacionalnega preverjanja posebej v 6. razredu pokazali velike vrzeli – in to zlasti na področju branja in pisanja.

V okviru aktiva slovenistike in celotnega učiteljskega zbora, prav tako pa tudi v sodelovanju s svetom staršev, smo ugotovitve preučili ter sprejeli smernice za nadaljnje delo.

Seveda pa želimo vključiti tudi vas, dragi starši.

Opazno je, da se nekateri učenci v 6. razredu še vedno ukvarjajo s tehniko branja in da ne razumejo prebranega, zlasti pa so neuspešni pri reševanju nalog, ki so povezane z besedilom. Izuriti morajo bralno tehniko.

ZATO NAJMANJ DESET MINUT GLASNEGA BRANJA NA DAN ODŽENE ŠOLSKE TEŽAVE VSTRAN.

To je tudi naš slogan, ki se pojavlja na plakatih po šoli.

Nagovarjamo vas, da poskrbite, da učenci to domače branje opravijo, verjetno potrebujejo vsaj v začetku nadzor in pomoč pri organizaciji.

Želimo vas opozoriti na pomen branja v šolskem, še posebej pa v predšolskem obdobju. V povezavi s tem vam posredujemo spletno gradivo s spletno povezavo, ki potrjuje napisano:

<https://druzina.pismen.si/pomen-in-vpliv-branja-za-otroke/>

V šoli bomo zmanjšali število kopij in tako spodbujali učence, da pišejo v zvezek z nalivnim peresom (ali kemičnim svinčnikom) ter še bolj vestno organizirajo svoje zapise.

Ob pojavi ogromno jezikovnih napak, ki se ponavljajo, je dobro, da tudi doma prepisujejo ali oblikujejo svoja besedila (po prebranem umetnostnem in neumetnostnem besedilu). Predvsem pa, da redno in vestno opravljajo domače naloge.

Na spletni strani šole, natančneje ob zavihku **Branje za znanje!**, bomo objavljali tudi različna prebrana besedila s predlogo. Usmerite jih, naj berejo in poslušajo. Za mlajše učence bodo to krajša besedila, za večje pa bodo nadaljevanja, ki bodo objavljena vsak mesec.

Tudi za vse dodatne bralne aktivnosti v projektu vas bomo obveščali na šolski spletni strani.

Veseli bomo sodelovanja, saj le tako bomo dosegli več – to je branje za znanje.

Lep pozdrav

Predstavniki projekta Branje za znanje!

Vodja aktiva slovenistov Brigita Matjašič

**Branje odpira vrata do vsega znanja. Še več: predstavlja pot do vseživljenjskega učenja.**